《恭和御制听讲大学衍义诗》
明代·谢迁

圣功本资学，求道学所先。道具人一心，大原出于天。

进修必有序，治化乃均平。大学示纲目，灿然罗目前。

功至德自固，外物讵能迁。宋儒衍奥义，口末穷其颠。

吾皇勇缉熙，光明火始然。儒臣日分直，劝讲无间焉。

圣心契妙理，精言发长篇。臣愚续赞和，微衷罄勤拳。

作者简介：（1449—1531）明浙江馀姚人，字于乔，号木斋。成化十一年进士第一，授修撰。累迁左庶子。弘治初，与日讲，帝屡称善。八年入内阁参预机务，累官太子太保、兵部尚书兼东阁大学士，与刘健、李东阳同辅政。秉节直亮，见事尤敏，时人有“李公谋，刘公断，谢公尤侃侃”之称。武宗嗣位，请诛刘瑾不纳，致仕。旋被诬夺职，瑾诛，复职。致仕。世宗即位，即遣使慰问。嘉靖六年，再起入阁，仅数月，以老辞归。卒谥文正。有《归田稿》。